钦定古今图书集成/明伦汇编/闺媛典/第269卷 > 皇清二 > 韩允中妻张氏
## 钦定古今图书集成/明伦汇编/闺媛典/第269卷 > 皇清二 > 韩允中妻张氏

按《高阳县志》：“张氏，诸生韩允中妻，安州儒家女也。端凝沈静，佐夫读书，为名士。家贫，奉姑馔务精洁，得甘旨，纤微不以自尝。姑衰老，衣或不洁，张当寝见之，即夜为澣濯，复灯下纫完以进。姑有二女，次贫甚，并其子女恒依母为家。张体姑意，周恤备至。夫壮年艰子为夫，留婢为妾，生子适张，生女，张抚妾子为己子。归” 宁，携子以往，而令妾乳其女。姑感其孝，常焚香祝天。岁终，祭灶拜祷曰：“我妇如此孝，而令无子，岂天道耶？” 灶君

“司人间善恶，何不一言于上帝。” 已而生子《荩光》，而妾子则殇矣。无何姑殁，夫亦随卒。遭歉岁，辛勤万状，教子读书。庚子、辛丑，荩光联捷成进士。张以寿终，赠孺人。